РЕШЕНИЕ НА КОМИСИЯТА
от 19 февруари 2009 година
относно назначаването на членовете и съветниците в научните комитети и в групата, създадени с Решение 2008/721/ЕО
(2009/146/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Решение 2008/721/ЕО на Комисията от 5 септември 2008 година за създаване на съвещателна структура от научни комитети и експерти в областта на безопасността на потребителите, общественото здраве и околната среда и за отмяна на Решение 2004/210/ЕО (1), и по-специално членове 3 и 4 от него,
като има предвид, че:
(1)
С Решение 2008/721/ЕО Комисията създаде три научни комитета - Научен комитет по безопасност на потребителите (НКБП), Научен комитет по рисковете за здравето и околната среда (НКРЗОС), Научен комитет по възникващи и идентифицирани нови здравни рискове (НКВИНЗР) - и група от научни съветници в областта на оценката на риска (наричана по-долу „групата“) в сферата на безопасността на потребителите, общественото здраве и околната среда.
(2)
НКБП, НКРЗОС и НКВИНЗР се състоят всеки от максимум 17 членове, а решение за броя на научните съветници в групата във всеки един момент се взема от Комисията въз основа на нейните потребности от научен съвет. С цел да бъде адекватно отразен широкият набор от научни въпроси, по които е планувана консултация с научните комитети по време на техния мандат, е целесъобразно броят на членовете на всеки научен комитет да бъде сведен до 17, а броят на научните съветници от групата - до 189.
(3)
В съответствие с член 3, параграф 4 и член 4, параграф 2 от Решение 2008/721/ЕО бе публикувана покана за изразяване на интерес, с която също бяха установени критериите за подбор и процедурата за оценка, и вследствие на която се състави списък с подходящи кандидати, от който Комисията да избере членовете на научните комитети и научните съветници в групата.
(4)
В съответствие с член 3, параграф 2 от Решение 2008/721/ЕО подборът на членовете на комитетите се извършва въз основа на квалификацията им и в съответствие с географско разпределение, което отразява разнообразните научни проблеми и подходи, по-специално в Европа, а в съответствие с член 4, параграф 1 от същото решение подборът на научните съветници се извършва с оглед на целта те да покриват възможно най-широк кръг от дисциплини,
РЕШИ:
Член единствен
Броят на членовете на всеки един от трите научни комитета, създадени с Решение 2008/721/ЕО на Комисията, се свежда до 17. Експертите, изброени в приложение I към настоящото решение, се назначават като членове на посочените комитети.
Броят на научните съветници в групата се свежда до 189, а експертите, изброени в приложение II към настоящото решение, се назначават като научни съветници в областта на оценката на риска в групата, създадена с Решение 2008/721/ЕО.
Съставено в Брюксел на 19 февруари 2009 година.